L'Ajuntament de Llíria convoca els concursos de Nadal 2023
30 de novembre de 2023

L'Ajuntament de Llíria, a través de la Regidoria de Festes i Comerç, ha convocat una nova edició dels certàmens nadalencs que organitza anualment per estes dates. La gran novetat d'enguany és la recuperació del Concurs de Betlems, que havia deixat de realitzar-se per motius sanitaris generats per la pandèmia.

S'estableixen dos modalitats, naixements fins a 1,5 metres de llarg, i de grandària superior. Es concediran tres premis, en cadascuna d'elles, dotats econòmicament amb 200 euros per al primer, 100 per al segon, i 50 per al tercer.

D'altra banda, la regidoria també ha organitzat el concurs de decoració nadalenca en diferents espais de la població. S'atorgaran tres premis, un al millor aparador comercial; un altre al millor balcó, façana o finestra; i finalment al millor col·lectiu per a comunitats veïnals, associacions, centres educatius, etc. Cada guardó està dotat amb 200 euros i un val de 50 euros per a comprar en el comerç federat de Llíria.

La regidora de Festes i Comerç, Mª José Llopis, ha animat a “participar en estos certàmens nadalencs que contribueixen a fer més atractiva i acollidora la imatge de la nostra ciutat durant estes festes, al mateix temps que serveixen per a fomentar les nostres tradicions com el concurs de betlems”.

Les inscripcions per a tots els concursos estaran obertes fins al pròxim 14 de desembre. Les bases estan disponibles en la web municipal.